Et stykke udenfor Sveriges næststørste by Gøteborg ligger landets største atomkraftværk Ringhals.

Ringhals er nøglen i en radikal ide, som den svenske energiekspert Staffan Qvist, har til Danmark.

Ideen er, at Danmark skal overtage de lukningstruede reaktorer Ringhals 1 og 2 for at få massevis af billig grøn strøm - nok til at lukke vores kulkraftværker.

Staffan Qvist, der er Doctor of Nuclear Engineering fra UC Berkley og uafhængig energirådgiver, mener, at det kan gøre Danmarks energiproduktion CO2-neutral på kun to år. Og at det er billigere end nogen anden realistisk løsning.

- Sverige står overfor at lukke to af Ringhals-atomkraftværkets reaktorer. De bliver lukket på grund af en forældet analyse, som ikke holder vand i dag, forklarer han.

- Men de fejler ingenting og tjente milliarder af kroner ind sidste år. Med begrænsede investeringer på mellem 50-100 millioner euro kan reaktorerne køre til midt i 2020'erne. Men der er ingen teknisk eller økonomisk begrænsning for at fortsætte driften til 2030'erne, som det er planen med de andre svenske reaktorer.

Affaldet bliver i Sverige

Fordi atomkraftværket bliver liggende i Sverige, skal vi ikke kæmpe med at finde en placering til reaktorerne i Danmark - og ikke bekymre os om affaldet fra dem. Der er nemlig betalt for affaldshåndtering.

- Betingelserne for langtidsgodkendelse er meget klare, og begge reaktorer er en god forretning. I forhold til energi med lav udledning af CO2 finder man ikke en bedre handel, siger Staffan Qvist.

Ringhals er Sveriges største atomkraftværk Sveriges største atomkraftværk ligger 60 kilometer syd for Gøteborg.

Det blev bygget mellem 1975 og 1983.

Kraftværket består af fire reaktorer med et samlet effektoutput på ca. 3.954 MW.

Det producerer næsten 20 procent af Sverige elektricitet.

1.350 mennesker arbejder på kraftværket, og det har en omsætning på otte milliarder svenske kroner.

Reaktorerne Ringhals 1 og 2 lukkes efter planen i 2019 og 2020, mens 3 og 4 kører videre til 2040'erne. Kilde: Vattenfall

Staffan Qvist forklarer, at han egentlig helst så, at Sverige bare kørte atomkraftværkerne videre. Men de politiske vinde i Sverige lige nu betyder, at det ikke er realistisk.

Læs også : Sveriges regering siger ja til omstridt gasledning

I hans øjne er Sverige ved at begå samme fejl som Tyskland, der lukkede sine atomkraftværker og nu er godt igang med at erstatte sine kulkraftværker med vind, sol og store mængder russisk gas.

Lukker på trods af el-rekord

Sveriges forrige regering lagde en skat på kernekraft, som angiveligt gjorde Ringhals 1 og 2 for dyre at drive fremover. Derfor tog det svenske energiselskab Vattenfall beslutningen om at lukke reaktorerne ned i 2019 og 2020.

Men nu er afgiften fjernet igen. Alligevel fortsætter Vattenfall lukningen på trods af, at Ringhals 1 sidste år slog alle rekorder for produktion af elektricitet - og gjorde det med et milliardoverskud.

Dansk ekspert: 'Tjo, hvorfor ikke'

Da ideen om at overtage de to reaktorer forelægges for Bent Lauritzen, afdelingsleder ved DTU Nutech, Center for Nukleare Teknologier, bliver der først lidt stille i telefonen, men så breder der sig en interesse for tankeeksperimentet.

- Jeg har ikke stødt på den tanke før, og jeg gætter på, at den måske er født lidt i spøg. Men tjo, hvorfor ikke, siger han.

- Jo mere vind vi får, desto mere bliver vi nødt til at udveksle el med vores naboer. Og så får vi jo allerede mere kernekraft, siger han.

Bent Lauritzen forklarer, at der findes eksempler på den slags delte atomkraftværker. Blandt andet Kroatien og Slovenien deles om et, mens Rusland har et koncept der hedder "build, own and operate", hvor russiske kernekraftværker placeret i udlandet, drives og ejes af Rusland.